Hvis man ankommer til Roskilde Festival med sin oppakning med toget, kan der vente en stor negativ overraskelse.

Ikke mindst hvis man er typen, som gerne vil have noget stærkere med til at ryge end tobak. Og har det med i tasken på vej til festivalen.

Midt- og Vestsjællands Politi er nemlig talstærkt til stede på Roskilde Station lørdag, hvor tusindvis af festivalgængere ankommer.

Her går politi i civil med hunde rundt. Hundene er efter alt og dømme narkohunde, og B.T.s udsendte så dem gå rundt i tunnellen, der går under stationen.

Her snuser hundene til de ankomne festivalgæster. Og flere fik gennesøgt deres tasker af politiet ved ankomst, ligesom mere end en person kunne indlede Roskilde Festival med en bøde.

På billedet over artiklen kan man se en civilbetjent i færd med at give en ung mand en bøde.

Roskilde Festival åbner lørdag klokken 16.00 for gæster på campingområdet på festivalen.

Her forventes mere end 30.000 personer at kæmpe om de mest eftertragtede pladser.

Selve musikdelen af festivalen går i gang onsdag.